**răbdător**

*Dragos Lucica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

cu chipul scăldat

în primele raze ale dimineţii

când temperaturile din termometre

indică douăzecişinouă de grade celsius

respiri

îţi umpli plămânii cu aer bun

cât să-ţi ajungă

pentru încă o zi

caniculară în care n-ai vrea

nici în ruptul capului

să te lase inima şi viaţa să-ţi scape

printre degete

răbdător

adăpostit în crăpătura gândurilor

cu faţa îngropată

în palmele în care

din mugurii oboselii

au înflorit îngeri

numeri tăcerile

ca pe nişte monede

adunate

în pălăria uzată

a cerşetorului.